ประชาชนยังคงสนใจมาเที่ยวชมงาน OTOP Midyear 2019 : OTOP Signature รักษาเอกลักษณ์ สร้างสรรค์นวัตกรรม อย่างต่อเนื่อง โดยผ่านมาแล้ว 2 วัน มียอดการจำหน่ายสินค้ากว่า 264 ล้านบาท
วันนี้ (17 มิ.ย.62) ซึ่งเป็นวันที่ 3 ของการจัดงาน OTOP Midyear 2019 : OTOP Signature รักษาเอกลักษณ์ สร้างสรรค์นวัตกรรม” ที่อาคารชาเลนเจอร์ 1-3 ศูนย์แสดงสินค้าและการประชุมอิมแพ็คเมืองทองธานี จัดโดยกรมการพัฒนาชุมชน กระทรวงมหาดไทย ยังคงได้รับความสนใจจากประชาชนมาเลือกชมและเลือกซื้อสินค้าผ่าน 4 โซนหลัก ที่ผู้ประกอบการได้คัดสรรสินค้าดี มีเอกลักษณ์โดดเด่น มีการผสมผสานนวัตกรรม มีมูลค่าทางศิลปวัฒนธรรม หาชมได้ยาก มาจัดแสดง อาทิ ไม้แกะสลัก บ้านถวาย จังหวัดเชียงใหม่ // เครื่องทองสุโขทัย //ผ้าไหมแพรวา จังหวัดกาฬสินธุ์ //เสื้อผ้าแฟชั่นจากผ้าขาวม้าเส้นใยฟิลาเจน ช่วยลดกลิ่นอับชื้น ป้องกันรังสี UV //เครื่องถม จังหวัดนนทบุรี โดยเฉพาะ OTOP ชวนชิม นำอาหารและเครื่องดื่มมีชื่อเสียงจากทั่วประเทศ รวมทั้งอาหารถิ่นรสไทยแท้หลากหลายเมนูมาจัดจำหน่าย         นางสาวนารถฤดี รักขันโท ตัวแทนผู้ประกอบการจากจังหวัดชุมพร กล่าวว่า ได้นำสินค้าของดีจากทะเลอ่าวไทยมาจำหน่ายในงาน เช่น อาหารทะเลแปรรูป กะปิเคยแท้ รวมถึงผลไม้และผักสดพื้นถิ่น อาทิ สะตอ / มะม่วงเบาแช่อิ่ม / ใบเลียง / ลูกเหนียง ซึ่งเป็นของดีของชุมพร จึงอยากเชิญชวนประชาชนเที่ยวงาน เพื่อซื้อสินค้าดี มีเอกลักษณ์จากคนไทยด้วยกัน         สำหรับการจัดงานโอทอปครั้งนี้ ยังได้นำแอพพลิเคชั่น LINE MAN มาเป็นผู้ช่วยจัดส่งอาหารจากร้าน OTOP เพื่อเพิ่มความสะดวกสบายให้กับผู้ขายและผู้ซื้อ อีกทั้งผู้เข้ามาเยี่ยมชมงาน ยังสามารถเรียกบริการแท็กซี่รับ-ส่งจากที่บ้านครอบคลุมทุกเส้นทางทั่วกรุงเทพฯ และปริมณฑล รวมไปถึงมาตรการ OTOP ช้อปช่วยชาติ นำใบเสร็จรับเงินไปลดหย่อนภาษี โดยตลอด 2 วันที่ผ่านมา มียอดการจำหน่ายสินค้า OTOP Midyear 2019 แล้วกว่า 264 ล้านบาท ทั้งนี้ผู้ที่สนใจสามารถไปเที่ยวชมงานได้จนถึงวันที่ 23 มิถุนายนนี้ ตั้งแต่เวลา 10.00-21.00 น.